Farkas László

*Serfőző Simon indulása*

**Részlet a „Deres március – Az Új Írás indulása…” című könyvből**

A kamasz Serfőző Simon felkarolása heurékával kezdődött, mindjárt az induláskor. Váci Mihály lektori cédulája lángol a szavaktól: *„Ez ízig-vérig költő! Ezt nézzétek meg! 18 éves – most jött faluról és tekercselő munkás, - s olyan eredeti, hogy szíven üt! S szűz – hálistennek – minden irodalmi ragálytól! Ezt kell nekünk kézbe fogni!”* A szerkesztők egyetértenek, azonnal távirat megy: „*Verseit lapunkban bemutatjuk. Pénteken d. e. 10 órakor várjuk. Írjon életéről, önmagáról 10-15 sort, s azt hozza magával. Új Írás Szerkesztősége.”* Új rovatot indítanak érte, a mindössze egyszer megjelent Próbautat, Masznyik Ivánnal karikatúrát rajzoltatnak róla, a három verse mellé. A bevezető önéletrajzot Pándi atyai, tréfás lábjegyzetekkel illeti. *”… a Szolnoki Verseghy Ferenc gimnáziumból... a saját akaratomból hamarosan kimaradtam.* – írja a költő.– Lábjegyzet: „*Rosszul tette! A szerk.” „… Ma betanított munkás vagyok… Közben beiratkoztam a dolgozók esti technikumába”.* Lábjegyzet: „*Igen helyesen tette! A szerk.”* További útja nem diadalmenet, „kócos” verseit nem gyakran közlik, de Váci bemutatja a rádióban, más lapokban is megjelenik, fél év múlva az Új Írásban ismét, majd a következő évben is, és amikor behívják katonának, megy a levél: „*Kedves kiskatona! …Váci Mihály beszélt a Néphadsereg c. lap főszerkesztőjével a Te sorsodról… bevisz a laphoz, persze csak a gyalogos kiképzés letelte után… Telefonálj… Farkas László”.* Lassan érik meg, kötete is csak 66-ban lesz, sok versét adjuk vissza, mire egy-egy megjelenik, de néhány gyakorlóév után állandó szereplője a lapnak.

Masznyik Iván rajza

 *Farkas László: Deres március*

 *Anonymus Kiadó, 2016.*